Ismo Leikola pakkaa vitsit ja laukut – koomikko muuttaa Yhdysvaltoihin | Yle Uutiset | yle.fi
3.8.2015 klo 14.48päivitetty 3.8.2015 klo 14.51
Stand up -koomikko Ismo Leikola ei ole mielestään tunnefiilistelijä. Hän keskittyy tunteilun sijaan usein analysoimaan ja miettimään. Koomikko myöntää, että analysoi joskus jopa seksiä harrastaessaan. Parhaimmat fiilikset hän saa oivalluksista.
– Suurin innostus tulee edelleen siitä, kun saa hyvän idean ja tajuaa, että nyt on löytynyt oikea kultahelmi. Ja kun sen jutun saa ensimmäistä kertaa toimimaan, se on yksi innostavimmista hetkistä, Leikola miettii.
Voi olla, että tulen äkkiä takaisin maitojunalla tai sitten käy niin, että tulen jatkossa vain muutamaksi viikoksi tekemään Suomeen keikkaa.
Leikolan vitsit harvoin toimivat jonkun toisen kertomana. Leikolan persoona, ulkonäkö ja ääni ovat kuin kirsikka kakun päällä omista havainnoista syntyneiden juttujen kanssa.
– En näyttele, vaan olen oma itseni. Se on aina toiminut kohdallani eikä minulla siihen ole mitään teoriaa. Se on sellainen kokonaisuus.
Leikolan jutut on havaittu toimiviksi niin Suomessa kuin Yhdysvalloissa ja Iso-Britanniassa. Huumorissa on jotain universaalia, vaikka kaikki ei käännykään välttämättä toimiviksi vitseiksi englanniksi tai toisinpäin.
– Me katsomme samoja elokuvia ja tv-sarjoja kuin muuallakin. Kulttuurissa on toki eroja, mutta ne ovat hyvin pieniä. Sellaisia hienovaraisia juttuja on, jotkut jutut eivät toimi englanniksi ja toiset eivät taas käänny suomeksi.
Kesäloma kului tv-sarjaa kuvaten
Leikolalla on vauhdikas vuosi meneillään. Hänet valittiin viime syksynä Yhdysvalloissa maailman hauskimmaksi henkilöksi ja kovan keikkarytmin lisäksi kesäloma kuluu uuden tv-sarjan kuvauksissa.
Syntymässä on fiktiivinen tilannekomedia, jossa Leikola näyttelee Ismo Leikola -nimistä koomikkoa. Sarjaan on haettu inspiraatiota Leikolan elämästä.
– Siihen ne yhtäläisyydet tosielämään sitten loppuvatkin, ainakin virallisesti. Siinä on paljon cameo-juttuja, jossa julkisuudesta tutut henkilöt näyttelevät itseään karikatyyrimaisesti, Leikola paljastaa.
Leikolan sarja tulee kokonaisuudessaan nähtäväksi Elisa Viihteeseen syyskuun lopulla.
Vuodenvaihteessa Yhdysvaltoihin
– Järjestän itselleni aikaa ja katson mitä siellä tapahtuu ja onko siellä oikeasti kiinnostusta. Voi olla, että tulen äkkiä takaisin maitojunalla tai sitten käy niin, että tulen jatkossa vain muutamaksi viikoksi tekemään Suomeen keikkaa, Leikola miettii.
– He ovat olleet todella innostuneita ja iloisia pääosin. Kateutta on kaikkialla, mutta se ei ole mikään ongelma koskaan ollut. Amerikka-juttu jotenkin yhdisti, sillä se on koko komiikkapiirille hyvä juttu. Suomessa on tosi paljon vaikeampi sanoa nyt, että suomalainen stand up on perseestä, jos joku on sitä ulkomailla kehunut.
_Ismo Leikolan tapasi toimittaja Titta Puurunen. _
Ismo Leikola päättää lauantaina Suomen kiertueensa ja ryhtyy kuvaamaan komediasarjaa 12.6.2015
Ismo Leikola: "Ei ole olemassa mustaa huumoria, on olemassa vaikea aihe" 10.11.2014
Ismo Leikola on maailman hauskin henkilö 27.10.2014
viihdeIsmo LeikolaSuomalaiset stand up -koomikotstand up -komiikkakoomikotkomedia (kirjallisuus)huumorivirkistysYhdysvallatulkomaanmatkailu